**Latvijas Basketbola savienības prezidenta Valda Voina ziņojums LBS biedru sapucē 2016. gada 28. janvārī**

Pirms pieciem gadiem, uzņemoties Latvijas Basketbola savienības prezidenta pienākumus, aicināju uz konstruktīvu kopdarbu. Aicināju necelt žogus ap saviem mazajiem lauciņiem, bet gan meklēt un atrast kopsaucējus, lai pēc iespējas labāk realizētu kopīgās intereses. Jo Latvijas Basketbola savienība – tas nav tikai prezidents, valde, padome un administratīvai aparāts. Tie esam mēs visi – ikviens, kurš jūtas piederīgs basketbola saimei un savā ikdienā meklē atbildes uz jautājumu: „Ko es varu darīt Latvijas basketbola labā?”

2012.gadā Latvijas Basketbola savienības konferencē pieņēmām Rīcības programmu četriem gadiem, iezīmējot vīzijas un vērtības, kā arī nospraužot konkrētus mērķus. Par padarīto un vēl darāmo esam runājuši regulāri, ik gadus pulcējoties uz Biedru sapulcēm. Tāpēc šodien necentīšos detalizēti uzskaitīt visu, kas šajos četros gados noticis, bet gan, atgādinot programmā plānoto, akcentēšu uzmanību uz galvenajiem pieturas punktiem, kā arī iezīmēšu problēmas, kas prasīs risinājumu tuvākajos gados.

**Valstsvienību un jaunatnes izlašu līmenī stabili labi rezultāti Eiropas čempionātos, nostiprinoties Eiropas valstu rangu tabulas pirmajā desmitniekā.**

Nupat, četrus mēnešus pēc Eiropas čempionāta finālturnīra, uzmanības centrā atkal nokļuvusi mūsu vīriešu valstsvienība, kas izcīnījusi tiesības piedalīties olimpiskajā kvalifikācijas turnīrā. Jā, izcīnījusi, jo, lai arī septembrī Lillē formālā atlases robeža palika vienas uzvaras attālumā, pirmo rezervistu tiesības mūsu komandai nodrošināja Eiropas čempionātā izcīnītā 8.vieta, nevis veiklība aizkulišu sarunās vai par naudu nopirkts īpašais ielūgums.

Valstsvienības kolektīvam galvenā trenera Ainara Bagatska vadībā sešu gadu laikā izdevies tikt vaļā no pagātnes ēnām. Uzlabota reputācija un sportiskie rezultāti, atkārtojot labāko sasniegumu kopš neatkarības atgūšanas un pelnīti iegūstot 2015.gada Latvijas labākās sporta spēļu komandas titulu. Turklāt ir pamats domāt, ka viss sportiskais potenciāls nebūt vēl nav izmantots. Lielākai daļai spēlētāju basketbolista pilnbrieda gadi vēl priekšā. Labu papildinājumu valstsvienībai sola gan dažādu iemeslu dēļ šovasar nespēlējušo basketbolistu iesaistīšanās un tuvākajā nākotnē konkurenci uz vietu komandā sola saasināt arī mūsu jaunatnes izlašu līderu iesaistīšana.

Pārskata četros gados Eiropas čempionātos sudraba medaļas izcīnījušas vīriešu U20 un U16 izlases. Par piederību Eiropas jauniešu basketbola elitei liecina arī ceturtās, piektās un sestās vietas, kuras izcīnījuši U18 izlases puiši, kā arī U20 un U16 izlases meitenes. 2015.gadā medaļas Eiropas čempionātos gan izpalika, tomēr tika sasniegti divi jauni Latvijas rekordi. Pirmkārt, U16 izlases meitenes treneru Līgas Alilujevas, Aināra Čukstes un Kaspara Mājenieka vadībā pirmo reizi izcīnīja tiesības piedalīties pasaules čempionātā. Otrkārt, U18 izlases meitenes izcīnīja otro vietu B divīzijas turnīrā, un tas nozīmē, ka šogad pirmo reizi vēsturē visās sešās vecuma grupās Latvija būs pārstāvēta Eiropas čempionāta augstākajā līgā. Tādas valstis Eiropā ir tikai sešas un, ņemot vērā mūsu materiālos un cilvēku resursus, sasniegums uzskatāms par unikālu.

Tiesa, jo augstāk kāpjam Eiropas hierarhijā, jo sarežģītāks ir katrs nākamais solis, prasot profesionāli aizvien kvalitatīvāku darbību no visiem – spēlētājiem un treneriem, funkcionāriem un atbalstītājiem. Turklāt ne tikai izlašu līmenī vien. Arī katrā sporta skolā un klubā. Pie šī kvalitātes faktora vēl atgriezīšos.

Latvijas sieviešu valstsvienība rāda priekšzīmi sociālās atbildības un aktivitātes ziņā, jau piecus gadus aktīvi piedaloties Rozā lentītes informatīvajā kampaņā. Arī sportiskā ziņā skaistu uzvaru bijis vairāk par zaudējumiem, tomēr sasniegto rezultātu ziņā meitenes aizvadītajā četrgadē mazliet atpalikušas no iepriekš nospraustajiem augstajiem standartiem, divos Eiropas čempionātos pēc kārtas nepārvarot pirmā posma barjeru.

Katrai sportiskai neveiksmei var atrast subjektīvus iemeslus, un sports, par laimi, sagādā iespējas tos novērst nākamajās sacensībās. Mūsu meitenes to izmantojušas, labi sākot nākamā Eiropas čempionāta kvalifikācijas turnīru. Tomēr uzvara pār Lietuvas izlasi nedrīkst novērst uzmanību no brīdinājuma signāliem, kas vēsta, ka Latvijas sieviešu basketbola saimniecība daudzos aspektos – masveidībā, jauno spēlētāju individuālās meistarības kvalitātē, valsts čempionāta līmeņa ziņā – neatbilst pozīcijām, kādas Latvijai Eiropā nodrošinājuši valstsvienības un jaunatnes izlašu sasniegtie rezultāti.

Būs grūti cerēt uz stabili labiem rezultātiem situācijā, kad par nopietnu sieviešu basketbola “piramīdas” attīstību var runāt tikai Rīgā un, ar zināmām iebildēm, arī Liepājā, bet daudzos tradicionālajos basketbola centros trūkst izpratnes un jaudas kvalitatīvas sieviešu basketbola saimniecības izveidei un uzturēšanai. Acīmredzot turpmākajos gados šajā darba virzienā jāiegulda lielāka enerģija un mērķtiecība, lai nepazaudētu labās tradīcijas un iestrādes.

**Vairāk Latvijas basketbolistu piedalās augstākā līmeņa klubu turnīros – NBA, ULEB Eirolīgā, sieviešu Eirolīgā. Starptautiski novērtēta Latvijas basketbola speciālistu – treneru, tiesnešu, menedžeru utt. – profesionalitāte.**

Vispirms par patīkamāko. Aizvadītajā četrgadē esam tikuši pie savas Sieviešu NBA čempiones Anetes Jēkabsones-Žogotas personā. Esam saglabājuši pārstāvniecību NBA ar vienu spēlētāju, turklāt Kristapa Porziņģa spožā debija kļuvusi par Notikumu, kas ļoti augstu novērtēts abās Atlantijas okeāna pusēs. Katru sezonu vismaz pieci seši latviešu spēlētāji pārstāv sieviešu un vīriešu Eirolīgu klubus. Gunta Baško-Melnbārde un Ojārs Siliņš ārzemju komandu sastāvos izcīnījuši FIBA kausus. Ārzemēs karjeru veiksmīgi attīstījuši treneri Ainars Bagatskis, Ainars Zvirgzdiņš, Kārlis Muižnieks, Gundars Vētra, turklāt palīgos aicinot arī citus Latvijas speciālistus un dodot viņiem iespēju iegūt unikālu pieredzi. Dažādās FIBA struktūrās darbojas Latvijas pārstāvji Ojārs Kehris, Edgars Šneps, Gunta Baško-Melnbārde, Edijs Eglītis un Artūrs Šēnhofs. LBS Tiesnešu komisijas vadītājs Oļegs Latiševs tiesājis augstākā līmeņa spēles olimpiskajā turnīrā, Pasaules kausa izcīņa un Eiropas čempionātā, Ingus Baumanis vadījis Eiropas sieviešu čempionāta finālspēli. Tiesnešu komisijas konsekventi īstenotā jauno tiesnešu sagatavošanas programma nodrošinājusi Starptautiskās kategorijas arbitru skaita pieaugumu.

Šie panākumi ir apliecinājums atvērto robežu laikmeta plašajām iespējām, kuras esam iemācījušies izmantot aizvien labāk. Risks, ka sistēmisku trūkumu dēļ jaunā paaudze nespēs realizēt sevi basketbolā, aizvien samazinās. Talants, uzņēmība un darbaspējas atver daudzas durvis – ja ne Latvijā, tad citās valstīs,

Tomēr, labprāt izmatojot starptautiskās sadarbības augļus Latvijas basketbola prestiža stiprināšanai, mums – basketbola sabiedrībai – nevajadzētu ļauties pašapmierinātībai vai ieslīgt nolemtībā un samierināties ar mūsu talantu agru izklīšanu pasaulē.

Pirms četriem gadiem izstrādātajā Rīcības programmā jau pievērsām uzmanību nepieciešamībai paaugstināt treneru darba prestižu un kvalitāti, kā arī veikt korekcijas jauno spēlētāju sagatavošanas sistēmā, iezīmējot konkrētus soļus, lai situāciju uzlabotu.

Paškritiski jāatzīst, ka izdevies realizēt tikai daļu labo nodomu. Esam paplašinājuši treneru loku, kas iesaistīts darbā ar jaunatnes izlasēm un gan darba saturs, gan komandu rezultāti liecina, ka lielākā daļa lēmumu bijusi pareiza. Jaunajiem treneriem nodrošināta iespēju mācīties FIBA treneru kursos un stažēties valsts izlasēs. Koriģēta LJBL sacensību izspēles sistēma un kontrolēts jaunatnes izlašu dalībnieku aizvadīto spēļu skaits, lai mazinātu pārslodzes un savainojumu risku, kā arī kvalitatīvāk sagatavot perspektīvos basketbolistus ilgai un veiksmīgai profesionālajai karjerai. Jau piekto gadu tiek atbalstīta U16 meiteņu izlases līdzdalība Latvijas pieaugušo čempionātā un vairākus gadus vērtīgu pieredzi LBL čempionātā iekrāja U18 izlases puiši. LBS algotie speciālisti – individuālās un fiziskās sagatavotības treneri, mediķi - ar jaunatnes izlašu kandidātiem strādā visā sezonas garumā. Aktīvākos jauniešu trenerus esam sūtījuši uz semināriem ārzemēs. Izskatot klubu pieteikumus startam Latvijas virslīgā, ņemta vērā sadarbība ar sporta skolām un visas basketbola „piramīdas” kvalitāte reģionā.

Diagnosticējot un risinot šīs problēmas, liela nozīme bijusi speciālistu – Treneru un Jaunatnes komisiju dalībnieku pieredzei, zināšanām un aktivitātei. Esmu pateicīgs komisiju dalībniekiem par sabiedriskā kārtā ieguldīto laiku un enerģiju. Kompetenta problēmu pārzināšana un personiskajā praksē pārbaudītu risinājumu pieredze palīdzējusi pieņemt lēmumus, kas sekmējuši basketbola attīstību.

Vienlaikus esmu spiests konstatēt, ka, atšķirībā, piemēram, no tiesnešiem, kuri ļoti aktīvi un kvalitatīvi rūpējas par savas *cunftes* attīstību un aktuālo problēmu risināšanu, treneriem pietrūkst pašorganizācijas spēju. Vairāki Treneru komisijā aicinātie speciālisti aktīvi darbā tā arī nav iesaistījušies. Treneru komisijas stingra darba grafika neesamības dēļ ne vienmēr valde varējusi pieņemt lēmumus, pamatojoties uz skaidri definētu speciālistu pozīciju. Kopš Treneru komisiju divus gadus vadījušās Daigas Jansones brīvprātīgās demisijas, nav izdevies atrast citu komisijas vadītāju un radies iespaids, ka šī problēma uztrauc tikai LBS vadību, nevis pašus trenerus.

Varbūt tās ir sekas treneru savstarpējai konkurencei basketbola laukumā. Tomēr ir situācijas un problēmas, kuru priekšā jāspēj vienoties konstruktīvā sadarbībā, nevis vienkārši jāieņem nomaļus stāvošā kritizētāja pozīcija vai jāapvainojas, ja, kādu lēmumu pieņemot, esi palicis mazākumā.

Vēloties pastiprināt treneru lomu, darbības plānā nākamajos četros gados esmu paredzējis pievērst lielāku uzmanību šai jomai, tai skaitā no LBS puses organizatoriski un finansiāli atbalstot Treneru profesionālās attīstības programmas izstrādi un realizēšanu.

Šāda programma ietvertu gan Treneru komisijas darba sistematizēšanu, nostiprinot tās ietekmi uz valdes lēmumiem, gan arī Treneru komisijas vadītāja aktīvu iesaisti regulāru izglītojošu semināru un meistarklašu organizēšanā gan kolēģiem, gan talantīgākajiem jaunajiem spēlētājiem.

Par pēdējiem jādomā īpaši, un te nu ir vērts pieminēt, ka Latvija ir palikusi vienīgā valsts reģionā, kurā nav sava basketbola internāta. Vīriešu basketbolā zināmā mērā šo problēmu risina klubi, veidojot savas “piramīdas”. Taču Latvijas ekonomikas ierobežotais potenciāls neļauj šo “recepti” izmantot arī sieviešu basketbolā. Valsts atbalstīta basketbola talantu internāta izveide ir viens no maniem mērķiem nākamajā LBS darbības četrgadē un šo jautājumu uzturēšu arī Latvijas Olimpiskās komitejas darba kārtībā.

Tikpat aktuāli risināms ir Basketbola mājas projekts Rīgā, zem viena jumta apvienojot vairākas treniņzāles, kuras varētu izmantot gan bērnu un jaunatnes basketbola skolas “Rīga” audzēkņi, gan mūsu jaunatnes izlases un starptautiskās spēles varētu aizvadīt mūsu klubi un valstsvienības. Šī projekta realizācijai esam rezervējuši 90% no peļņas, ko ieguvām noorganizējot EuroBasket2015. Jau esam uzsākuši sarunas ar Rīgas domi un uzņēmējiem par šādas būves realizācijas iespējām un tas būs viens no LBS lielākajiem izaicinājumiem tuvākajos gados.

Tāpat kopīgiem spēkiem jārauga no vietas izkustināt “vezumu”, ko LBS pirmo reizi raudzīja sašūpot jau tālajos pirmskrīzes gados – proti, sadarbībā ar Izglītības un zinātnes ministriju palielināt LBS ietekmi uz sporta skolu treneru darba novērtēšanu un stimulēšanu. Tā ir sarežģīta joma, kurā nav vietas sasteigtiem soļiem. Tomēr, ikdienā redzot, kā liela daļa treneru enerģijas, laika un līdz ar to arī valsts un pašvaldības līdzekļu tiek izšķiesti, strādājot ar jauniešiem, kuriem basketbols jau kļuvis par hobiju uz nodokļu maksātāju rēķina, esmu pārliecināts, ka LBS ir pa spēkam dot impulsu pozitīvām pārmaiņām.

**Pieaugusi starptautisko un Latvijas mēroga basketbola sacensību popularitāte, ko apstiprina spēļu apmeklētības statistika un TV reitingi.**

**Par spīti demogrāfiskajai krīzei un citiem negatīviem faktoriem saglabāts Jaunatnes līgas dalībnieku un komandu skaits.**

Divus Rīcības programmā atsevišķi formulētus mērķus ar nolūku minu kopā, jo abos gadījumos būtībā ir stāsts par basketbola saimniecības pamatu stiprumu – popularitāti un masveidību.

Sarunās ar bērnu treneriem aizvien biežāk nākas dzirdēt kritiskas piezīmes par jaunās paaudzes nepietiekamo fizisko sagatavotību, jo nodarbības sporta skolās jaunajam basketbolam bieži ir vienīgās fiziskās aktivitātes, pretstatā viņu tētiem un mammām, kas savā bērnībā vairāk laika veltīja neorganizētajām fiziskām aktivitātēm pagalmos. Tagad lielu daļu brīvā laika “nozog” dators un plašais dažādu izklaižu piedāvājums. Turklāt demogrāfisko procesu dēļ bērnu skaits sarūk un dažādu sporta veidu pārstāvju vidū konkurence par sportisko dvēseļu piesaistīšanu kļūst aizvien asāka.

Tās ir objektīvas problēmas, kuras var risināt tikai ar darbību nevis žēlabām. Turklāt apvienojot visas basketbola sabiedrības spēkus.

Latvijas basketbola līgu klubu un Jaunatnes līgas kopīgais projekts “Basketbols aicina”, kā arī sportiskais konkurss “Sportland” pirmie soļi basketbolā uzrunā jaunāko klašu skolēnus.

Ar saviem mazajiem atbalstītājiem aktīvi strādā Latvijas labākie klubi.

Mini kausa izcīņas turnīros pielāgojam noteikumus tā, lai ikviens dalībnieks sajustu basketbola prieku nevis, acis pārgriezis, pildītu trenera taktiskos uzdevumus.

Basketbola popularitātes pieaugumam milzīgu impulsu nodrošinājusi Kristapa Porziņģa karjeras attīstība un jau esam aizrunājuši finansējumu “Porziņģa nometnes” rīkošanai. Ceru, ka šis projekts ar laiku kļūs par basketbolā iesaistīto jauniešu vasaras populārāko un pieprasītāko notikumu.

Tā ir viena – sportiskā – puse. Bet ir arī otrs, basketbola popularitātei ne mazāk svarīgs, aspekts – mūsu vides sakārtotība un pievilcība.

Par stabilu tradīciju kļuvusi sekmju kontrole pirms VEF LJBL finālturnīriem un jaunatnes izlašu startiem, Jaunatnes līgas dalībnieku līdzdalība sociālajos projektos un Rīgas Biznesa skolas stipendija jaunajam basketbolistam. Mācoties no ASV studentu sporta pieredzes, savas basketbola sistēmas veido mūsu augstskolas – Latvijas Universitāte, Rīgas Stradiņa Universitāte, biznesa augstskola Turība, Vidzemes augstskola un citas.

Process ir sarežģīts, jo ieaudzināt jaunajā basketbolistā veselīgu izpratni par vērtībām bieži ir grūtāk nekā iemācīt viņam pareizi driblēt vai trāpīt grozā. Man nepieņemama šķiet situācija, kad vecākajās grupās treneri vairs nespēj kontrolēt notikumus laukumā un atsevišķu spēlētāju uzvedību un komunikāciju. Tomēr negrasāmies pazemināt prasību latiņu, jo nesenā pagātnē jau dārgi samaksājām par sportisko aspektu pārlieku dominēšanu. Dzīve sagādā aizvien jaunus izaicinājumus, uz kuriem jāprot atbildēt arī sporta skolas treniņā, laikus pievēršot uzmanību sporta ētikai – “Godīgas spēles” principiem, totalizatora un dopinga problēmām; audzinot lojalitāti komandai un patriotismu, arī palīdzot jaunajam basketbolistam apgūt komunikācijas prasmes. Manuprāt, lielas rezerves šai ziņā meklējamas, uzlabojot sporta skolu treneru sadarbību ar vispārizglītojošo skolu pedagogiem.

Bet, atgriežoties, pie basketbola popularitātes rādītājiem, sausā aritmētika liecina, ka šogad VEF Latvijas Jaunatnes basketbola līgas čempionātā 14 vecuma grupās piedalījās 354 komandas – tieši tik, cik bija 2011.gada sezonā. Pozīcijas nosargāšanu varam traktēt kā uzvaru.

Aldaris Latvijas basketbola līgas spēļu apmeklētāju skaits pēdējos gados konsekventi audzis, 2015. gadā sasniedzot vidēji 623 skatītājus pamatturnīrā un 1000 – izslēgšanas turnīra spēlēs. Varētu likties, ka esam "mētājušies", ik gadu mainot translāciju rīkotājus, tomēr tieši vēlme nepārtraukti uzlabot kvalitāti, izcelt basketbolu pārējo sporta veidu vidū un jaunu skatītāju piesaiste noteikuši to, ka esam prasīgi pret partneriem. Ceru, ka šī brīža sadarbība ar LMT Straumi iegūs ilgtermiņa sadarbības formu.

Basketbola pievilcību netieši apliecina fakts, ka šosezon dažādu turnīru spēles translē četros TV kanālos, un drīzumā tiem pievienosies piektais – LTV7.

No otras puses – Eiropas čempionāta laikā Latvijas valstsvienības divās spēlēs “Arēnā” bija labi pamanāmas brīvās vietas un TV reitingi diemžēl neapstiprināja sajūtu, ka EuroBasket kaislības pārņēmušas visu Latvijas sabiedrību. Ir, kur augt.

**Pieaudzis LBS biedru un saziņā ar LBS notiekošo sacensību skaits.**

Basketbola savienības biedru skaita pieaugums nav pašmērķis, tomēr esam atvērti visām organizācijām, kas vēlas darboties basketbola labā un četros gados biedru skaits pieaudzis no 35 līdz 43.

Esam uzturējuši tradīciju reizi gadā pulcēties sapulcē, lai pārrunātu gada laikā notikušo un iezīmētu darāmo.

Esam regulāri veikuši sabiedrības aptaujas un organizējuši viedokļu līderu fokusgrupas, cenšoties precīzāk diagnosticēt problēmas.

Iedibināta tradīcija ik gadu apbalvot basketbola izcilniekus dažādās nominācijās.

Ar lielu daļu biedru iznācis komunicēt, gan viesojoties reģionos, gan klātienē apmeklējot Latvijas līgu un starptautiskās spēles. Ar prieku un interesi dodos ciemos vienmēr, kad esmu aicināts un arī turpmākajos četros gados centīšos apmeklēt gandrīz visus basketbola saimes dalībniekus. Tāpat Esmu pateicīgs mūsu veterāniem, kuri bijuši atvērti dialogam, daloties pieredzē un domās par aktuālajām problēmām. Viņus neesam aizmirsuši, lai arī LBS ikdienas darbs vairāk orientēts un jauno paaudzi.

Esam atbalstījuši LBS biedrus dažādu ideju un projektu īstenošanai, kā, piemēram, jauniešu turnīri Kandavā, Latvijas universitātes nometne, Eiropas Jaunatnes basketbola līgas posmu sarīkošana Latvijā, Visvalža Eglīša grāmatas izdošanu,.

Esam strādājuši ar pašvaldību vadītājiem, vairojot izpratni par basketbola potenciālu pozitīvi ietekmēt reģiona sociālo un saimniecisko dzīvi**.** Piemēram, Valkā ir ne tikai LBL komanda bet arī tiek komplektētas bērnu grupas, lai izveidotos basketbola piramīda līdzīgi kā Ogrē, kas šogad debitēja LBL.

LBS mājaslapa basket.lv jau trešo gadu nodrošina modernu statistikas sistēmu amatieru turnīriem un reģionālajām sacensībām.

Starptautiskā basketbola federācija pēdējā laikā akcentējusi nacionālo federāciju lomu, pieprasot tām pilnībā pārzināt basketbola norises savās teritorijās. Nedomāju, ka būtu vērts apkarot privāto iniciatīvu dažādu sacensību rīkošanā, tomēr pūliņu savstarpējā koordinēšana ir izdevīga visiem, vairojot savstarpējo solidaritāti basketbola sabiedrībā. Ceru, ka kopsaucēju palīdzēs atrast arī labākajām amatieru komandām paredzētais turnīrs, pie kura izveides strādā Latvijas līgu vadība.

**Palielināts kopējais basketbolam pieejamais finansējums; tā struktūrā palielināts uz biznesa pamatiem piesaistīto sponsoru līdzekļu īpatsvars.**

Informāciju par LBS budžeta skaitļiem esam snieguši katrā biedru sapulcē, tiesa, lai to pilnībā izprastu, jāņem vērā, ka nozīmīgu ieņēmumu un arī izdevumu daļu veido konkrētiem mūsu biedriem paredzētie mērķziedojumi.

Kopumā aizvadītajos četros gados esam piesaistījuši tādus jaudīgus pastāvīgus sabiedrotos kā alus darītava “Aldaris”, SIA “Latvijas Mobilais telefons”, “OlyBet Sports Bar”, “Roche”, AS “Latvijas Gāze”. Atsevišķu projektu īstenošanā mūs atbalstījuši “Mogo” un “Komforts”. Visneaizsargātākajai mūsu sabiedrības daļai – Jaunatnes līgai – grūtā brīdī atbalstu sniedza basketbola kluba “VEF Rīga” valdes priekšsēdētājs Māris Martinsons. Aktīvi strādājot, labus finansiālos rezultātus izdevās sasniegt, rīkojot Eiropas čempionātu vīriešiem, par ko būs atsevišķs ziņojums.

Novērtējot situāciju visā valsts sporta saimniecībā, var apgalvot, ka basketbols ir viens no līderiem privātās naudas piesaistē un vienlaikus konstatēt, ka Latvijas tirgū tās ir nepietiekami. Tāpēc liela nozīme bijusi pirms četriem gadiem ar LBS aktīvu līdzdalību izveidotās Latvijas Komandu sporta spēļu asociācijas darbībai, izstrādājot loģiskus kritērijus valsts finansējuma sadalei atbilstoši paveiktajam – iesaistīto dalībnieku skaitam un starptautiskajās sacensībās sasniegtajiem rezultātiem.

**Stipri daudzveidībā**

Atskatoties uz pēdējo gadu notikumiem basketbolā, redzu gan veiksmes, kuras gribas attīstīt, gan līdz galam nepadarīti darbi, kurus tomēr gribas paveikt līdz galam.

nākamajam LBS darba posmam esmu iezīmējis trīs galvenos izaicinājumus:

\* sieviešu basketbola sistēmas esošo resursu efektīva izmantošana un būtiska paplašināšana;

\* kvalitatīvi uzlabojumi jauno basketbolistu sagatavošanas sistēmā;

\* basketbola "mājas" celtniecība Rīgā.

Protams, turpinot ikdienas darbu visos basketbola virzienos, kas iezīmēti LBS Rīcības programmā, ko iesniedzu, piesakot savu kandidatūru prezidenta vēlēšanām.

Būšu pateicīgs, ja uzticēsiet iespēju strādāt arī nākamajā četrgadē, lai īstenotu šīs idejas

Mana personiskā tālruņa numurs bija un būs atrodams Basketbola savienības oficiālajā mājaslapā.